Vecsalienas pareizticīgo baznīca
Vecsalienas Svētā Jāņa Kristītāja pareizticīgo baznīca ir 1894. gadā uzcelts Latvijas Pareizticīgās baznīcas dievnams, kas atrodas Augšdaugavas novada Vecsalienas pagasta Tartakā. Salienas draudze ir viena no senākajām pareizticīgo draudzēm apkaimē. Pirmā koka baznīca Salienas muižas zemē tika uzcelta 1760. gadā. 1859. gadā baznīcu nojauca, jo tā bija kļuvusi nedroša. Tajā pašā gadā muižas īpašnieks fon Nīmans finansēja nelielas (18 x 8 m) koka baznīcas celtniecību. 1889. gadā ar Rīgas arhibīskapa Arsenija atbalstu tika uzsākta jaunas laukameņu baznīcas celtniecība, ko finansēja Sanktpēterburgas lieltirgotājs A. Gruzdevs. Celtniecība tika pabeigta 1894. gadā, bet 1895. gada 27. augustā baznīcu iesvētīja. Vecā koka baznīca 1921. gadā tika pārcelta uz baznīcai piederošās zemes un tika pārbūvēta par skolu.